Diari Oficial de la Generalitat Valenciana


Sumari del DOGV 9913, del 12-08-2024 (2024/8335)

DECRET 103/2024, de 2 d’agost, del Consell, pel qual es regulen les indemnitzacions a percebre per les persones vocals de les juntes arbitrals de transport de la Comunitat Valenciana alienes al personal de l’Administració de la Generalitat.
------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/08/02/103/dof/vci/html**

### Dades del document

Número de DOGV
:   9913

Data del DOGV
:   12-08-2024

Secció del DOGV
:   I. DISPOSICIONS GENERALS

Número del document
:   2024/8335

CVE
:   HMKE-B-7666-5650

Data del document
:   02-08-2024

Organisme emissor
:   Conselleria de Medi Ambient, Infraestructures i Territori

Tipus de document
:   Decret

Descriptors 

:   * Junta Arbitral del Transport de la Comunitat Valenciana
    * salari

PREÀMBUL

La Llei 16/1987, de 30 de juliol, d’ordenació dels transports terrestres, va crear les juntes arbitrals de transport com un instrument per a resoldre de manera extrajudicial les controvèrsies mercantils que pogueren sorgir derivades del compliment dels contractes de transport terrestre i les seues activitats auxiliars i complementàries.

L’article 37 de la citada llei establix que hauran, en tot cas, de formar part de les juntes arbitrals de transport membres de l’Administració, així com representants de les empreses de transport i representants dels carregadors i els usuaris. De la mateixa manera s’inclou esta obligació en l’article 8 del Reial decret 1211/1990, de 28 de setembre, pel qual s’aprova el Reglament de la llei d’ordenació dels transports terrestres.

Este reglament, en l’article 6 i següents, establix les funcions i regulació bàsica de les juntes arbitrals de transport. Així, són funcions de les juntes arbitrals de transport la resolució de controvèrsies de caràcter mercantil sorgides en relació amb el compliment dels contractes de transport terrestre i d’aquells altres que tinguen per objecte la prestació de les activitats auxiliars i complementàries del transport regulades en l’esmentada llei; acordar el depòsit de mercaderies transportades i, si és el cas, alienar-les, en determinats supòsits previstos en la Llei 15/2009, d’11 de novembre, del contracte de transport terrestre de mercaderies, i realitzar les funcions de peritació previstes en la citada Llei 15/2009.

L’article 9 del citat reglament preveu, dins del procediment arbitral, la realització d’una vista oral en la qual les parts en conflicte puguen al·legar el que al seu dret convinga i aportar o proposar les proves que estimen pertinents. La junta dictarà el seu laude, per majoria simple dels membres, una vegada oïdes les parts i practicades o rebudes les proves que considere oportunes, en el termini previst en la legislació general d’arbitratge.

La localització geogràfica i l’àmbit territorial de les juntes arbitrals de transport seran determinades per les comunitats autònomes quan estes hagen assumit les competències a este efecte delegades per la Llei orgànica 5/1987, de 30 de juliol, de delegació de facultats de l’Estat en les comunitats autònomes en relació amb els transports per carretera i per cable.

La Generalitat Valenciana ha regulat les especialitats de les juntes arbitrals de transport a la Comunitat Valenciana en el Decret 60/2023, de 21 d’abril, del Consell, pel qual s’establix la composició i normes de funcionament de les juntes arbitrals de transport de la Comunitat Valenciana que són tres, amb seu a Alacant, Castelló de la Plana i València. Cadascuna de les quals està composta per una presidència i, com a mínim, dos i, com a màxim, quatre persones vocals, designades per la persona titular de la direcció general competent en matèria de transports, i sempre que el nombre total de membres de la junta arbitral siga imparell. Este decret establix que una de les vocalies obligatòries estarà ocupada per qui represente els carregadors o per qui represente les persones consumidores, l’altra vocalia obligatòria estarà ocupada per qui represente les empreses de transport o les de les activitats auxiliars i complementàries de transport.

És innegable la transcendència de l’arbitratge, desjudicialitzant i sotmetent al control arbitral les controvèrsies de caràcter mercantil sorgides en relació amb el compliment dels contractes de transport per carretera, així com la funció d’utilitat pública i interés social que les vocalies desenvolupen amb la necessària col·laboració i assessorament en les vistes orals que es realitzen.

Tenint en compte l’increment de l’activitat de les juntes arbitrals de transport al llarg del temps que porten en funcionament, així com l’existència d’indemnitzacions en altres cossos arbitrals de la Generalitat Valenciana, de conformitat amb el que es preveu en la normativa vigent es fa necessari establir una indemnització econòmica per cada sessió diària de vistes orals a la qual compareguen efectivament les diferents persones vocals alienes al personal de l’Administració de la Generalitat a fi de poder comptar-hi  amb elles i, així, garantir el correcte funcionament de les activitats de les juntes arbitrals de transport.

Atesa la situació, el present decret inclou la regulació del sistema d’indemnitzacions econòmiques dins del sistema arbitral d’aquelles persones vocals alienes al personal de l’Administració de la Generalitat per cada sessió diària de vistes orals a la qual compareguen.

Este decret respon als principis de necessitat, eficàcia, proporcionalitat, seguretat jurídica, eficiència i transparència, exigits en l’article 129 de la Llei 39/2015, d’1 d’octubre, del procediment administratiu comú de les administracions públiques. Es complixen els principis de necessitat i eficàcia donat l’interés general de la funció d’utilitat pública i interés social que els qui arbitren desenvolupen per la seua participació en les juntes arbitrals de transport, i per ser el decret l’instrument jurídic més adequat i immediat per a garantir la seua consecució. La norma complix també el principi de proporcionalitat, per contindre la regulació imprescindible per a atendre la necessitat d’establir la situació que es regula. De la mateixa manera, s’ajusta al principi de seguretat jurídica, ja que és coherent amb la resta de l’ordenament jurídic. Quant al principi d’eficiència, s’ha optat per utilitzar el suport existent a fi d’aconseguir una major celeritat en la seua implementació, i respecte del principi de transparència s’ha sotmés al tràmit d’informació pública a fi que este principi quedara garantit. Tot això d’acord amb els principis de bona regulació normativa i simplificació normativa regulats, respectivament, en els articles 59 i 60 de la Llei 1/2022, de 13 d’abril, de transparència i bon govern de la Comunitat Valenciana.

En virtut de l’article 28.c de la Llei 5/1983, de 30 de desembre, del Consell, de l’article 12 de la Llei orgànica 5/1987 i, del Decret 17/2024, de 12 de juliol, del president de la Generalitat, pel qual  es determinen el nombre i la denominació de les conselleries i les seues atribucions, i d’acord amb el Consell Jurídic Consultiu, a proposta del conseller de Medi Ambient, Infraestructures i Territori, amb la deliberació prèvia del Consell, en la reunió del 2 d’agost de 2024

DECRETE

*Article 1. Objecte*

El present decret té per objecte regular el sistema d’indemnitzacions econòmiques a percebre per les persones vocals de les juntes arbitrals de transport de la Comunitat Valenciana alienes al personal de l’Administració de la Generalitat per cada sessió diària de vistes orals a la qual compareguen.

*Article 2. Perfeccionament del dret a indemnització*

El dret al cobrament de les indemnitzacions regulades en el present decret es generarà per l’assistència personal i efectiva a cada sessió diària de vistes orals dels procediments corresponents per part de les persones vocals de les juntes arbitrals de transport a què es referix l’article anterior.

*Article 3. Requisits per a la percepció d’indemnitzacions*

En tot cas, serà exigible per a la percepció d’indemnitzacions pel concepte d’exercici de la funció arbitral:

a) Tindre la condició de persona vocal o vocal suplent d’acord amb la normativa aplicable.

b) Que hi haja la corresponent convocatòria per a l’assistència a la sessió diària que incloga les vistes orals dels procediments corresponents de l’òrgan arbitral.

c) Que se certifique la concurrència personal i efectiva a les corresponents sessions, acreditada a este efecte, per la persona que exercisca la secretaria de la junta arbitral de transport de què es tracte.

*Article 4. Incompatibilitat d’indemnitzacions*

La percepció d’esta indemnització és incompatible amb la percepció de qualsevol altra dieta, gasto de desplaçament o qualsevol altra indemnització prevista en el present decret i en el Decret 24/1997, d’11 de febrer, del govern valencià, sobre indemnitzacions per raó del servici i gratificacions extraordinàries, o en qualsevol altra norma o convocatòria d’ajudes pel mateix concepte, i no es podrà generar més d’una indemnització per persona que exercisca la funció arbitral i sessió diària, encara que se celebren diverses vistes orals de diferents procediments en una mateixa sessió diària.

*Article 5. Abonament de les indemnitzacions*

Les indemnitzacions per participació en les juntes arbitrals de transport seran abonades per la conselleria competent en matèria de transport.

*Article 6. Justificació de l’assistència*

1. La justificació de l’assistència es realitzarà mitjançant certificat acreditatiu de l’assistència a la sessió diària de vistes orals.

2. El certificat serà expedit per la persona titular de la secretaria de la junta arbitral de transport, una vegada finalitzada la sessió diària de què es tracte. En el certificat s’hauran de detallar les dades que justifiquen l’assistència, a la sessió diària de vistes orals, del destinatari de la percepció, a l’efecte de liquidació i pagament.

*Article 7. Quantia de les indemnitzacions*

L’import de la indemnització per participació efectiva en les sessions diàries de vistes orals en la condició de vocal en les juntes arbitrals de transport serà la corresponent a la prevista en l’annex I per a vocals d’assistència a tribunals i comissions de valoració del Decret 24/1997 o norma que el substituïsca.

*Article 8. Protecció de dades de caràcter personal*

1. Els tractaments de dades personals que es realitzen en compliment d’esta norma s’ajustaran al que es disposa en el règim jurídic europeu i estatal en matèria de protecció de dades de caràcter personal.

2. Les dades personals que els subjectes d’esta norma proporcionen a l’Administració en l’exercici dels drets garantits en la present norma seran utilitzades amb les finalitats i els límits previstos en esta.

3. L’aportació documental i els altres actes administratius generats per l’aplicació d’esta norma hauran d’ajustar-se als principis de protecció de dades.

DISPOSICIONS ADDICIONALS

*Única. Actualització de les quanties*

Les quanties de les indemnitzacions previstes en el present decret s’actualitzaran d’acord amb les actualitzacions que es duguen a terme del Decret 24/1997.

DISPOSICIONS FINALS

*Primera. Desplegament*

Es faculta la persona titular de la conselleria competent en matèria de transport per a dictar les normes necessàries per al desenvolupament i execució del que disposa este decret.

*Segona. Entrada en vigor*

Este decret entrarà en vigor l’endemà de la publicació en el *Diari Oficial de la Generalitat Valenciana*.

  

Ontinyent, 2 d'agost de 2024

Carlos Mazón Guixot

President de la Generalitat

Vicente Martínez Mus

Conseller de Medi Ambient, Aigua, Infraestructures i Territori


Còpia Permalink ELI